АҞӘА, жәабран 21 - Sputnik. Аамҭала Аԥсны аԥыза-министр инапынҵақәа назыгӡо Владимир Делба идикылеит Урыстәыла атуризм азы афедералтә агентраҿы иҟоу Ауаажәларратә хеилак аделегациеи уи ахантәаҩы Дмитри Давыденкои. Абри атәы аанацҳауеит Аԥсны атуризм аминистрра апресс-маҵзура.
Аиԥылараҟны иалацәажәан асасдкылара аусхк, атуристцәа рыԥгаԥсара, урҭ ршәарҭадара аиҿкаара, зхаҭабзиара ҳараку асанатор-хәышәтәратә хырхарҭа змоу ахыбрақәа рыргылара уҳәа ахырхарҭақәа рҟны акадрқәа разыҟаҵара азҵаара.
Делба инаҵшьны иазгәеиҭеит Аԥсны шазҿлымҳау атәылахь аинвестициақәа радԥхьалара, уи ҳреспублика аекономика арҿиара ахырхарҭақәа ируакуп. Иара убасгьы иҳәеит Аԥсны астратегиатә ҩыза Урыстәылеи иареи реизыҟазаашьақәа пату шрықәнаҵо, ишреиҷаҳауа, хықәкысгьы ишамоу урҭ наҟ-наҟ ахырхарҭақәа зегь рыла рырҿиара шаҭаху.
Дмитри Давыденко иакәзар, иазгәеиҭеит 2021 шықәсазы Аԥсныҟа иаауа аурыс туристцәа рхыԥхьаӡара аиԥш ҟамлацт ҳәа.
"Урыстәылаа Аԥсны бзиа рбоит, арахь урҭ рацәаҩны иаауеит, уи даара акраҵанакуеит ҳара ҳзы. Есышықәса урҭ рхыԥхьаӡара еиҳа-еиҳа иацлоит, атуроператор ҿыцқәагьы цәырҵуеит", - иҳәеит Давыденко.
Иара иазгәеиҭеит Аԥсныҟа иаауа атурист агәахәара иоуларц хымԥада ишыҟаҵатәу, атуризм аусхкаҟны аус зуа акадрқәа разыҟаҵареи реиҭазыҟаҵареи шаҭаху, иара убас иҵегьы аобиект ҿыцқәа шыргылатәу.
Аԥсны атуризм аминистр Ҭеимураз Хышба адырра ҟаиҵеит атуристтә еилахәыра дуқәеи иареи шеилацәажәоз мышқәак раԥхьа.
"Ҳалацәажәон Аԥсны хә-еҵәак змоу шықәсынаҟьак аусура зылшо акурорттә комплекс аргылара азҵаара. Уи даара акраҵанакуеит Аԥсназы", - иҳәеит иара.
Аиҿцәажәарақәа рхыркәшамҭаз Аԥсны Атуризм аминистрреи А.С.Грибоедов ихьӡ зху Жәларбжьаратәи азини аекономикеи ринститути Аусеицуразы амеморандум рнапы аҵарҩит.
Иара убас шәаԥхьар ҟалоит:
-
Хышба Аԥсны атуризм аусхк азы: аинвесторцәа аҭагылазаашьа бзиақәа рзаԥҵатәуп
-
Аԥсни Урыстәылеи ртуристтә усбарҭақәа аусеицуразы Амеморандум рнапы аҵарҩит
-
Аԥсны атуризм аминистрреи Москва атуризм азы аилаки аусеицуразы еиқәшаҳаҭхеит